Der var pres på Ståle Solbakken, da mesterskabet skulle afgøres i foråret. FC Midtjylland, SønderjyskE og i starten AaB pressede på. Men det var slet ikke FC Københavns rigtige eksamen. Den kommer først nu.

Her tager Peter Brüchmann et kig på den måned, der afgør, om vi er på vej ind i en ny storhedstid i FC Københavns historie – også med de internationale dimensioner, der er de eneste rigtige at bedømme ud fra.

Af Peter Brüchmann

Hvor mange klip er der i Ståle Solbakkens partoutkort til jobbet i FC København?

Blev der spurgt, da først AaB nappede guldmedaljerne i 2014 og dernæst FC Midtjylland gentog nordjydernes præstation i 2015.

Måske blev der ligefrem talt på knapper i bestyrelsen i december 2014, da Glen Riddersholm og FC Midtjylland var ved at udstille FC Københavns store oprustning for andet år i træk.

Presset var – også set ganske nøgternt – stort på Ståle Solbakken, da mesterskab nummer to glippede. Samlet set var det tredje gang på fire år, at langt, langt mindre budgetter løb med det mesterskab, som FC København i Ståle Solbakkens første epoke havde taget nærmest patent på.

Så vind de guldmedaljer eller vi tænder for varmen i sædet. Lød forventningen fra medier og omgivelser, før den sæson, der blev afsluttet med Solbakkens første mesterskab siden tilbagekomsten til København i 2013.

Det var en forventning, der også gjaldt FC Københavns egen ledelse, hvor man havde den store tromme fremme i årsregnskabet for 2014 i et signal, der var svært at misforstå:

På side 12 i regnskabet overfor et helsides foto af Andreas Cornelius og dommedags-typer med cifrene ’129 millioner’ stod der følgende: ”I overensstemmelse med den fastlagte strategi om at øge sandsynligheden for deltagelse i UEFA Champions League for F.C. København er investeringsniveauet i spillertruppen øget og udgjorde 128,8 mio. kr. i 2014 mod 33,9 mio. kr. i 2013.”

Oversat til bestyrelses-dansk: Vi har hældt en formue ind i den trup, så du kan ikke undgå at vinde de guldmedaljer.

Det signal var Ståle Solbakken ikke selv lykkelig for. Det var transferbeløb i et vindue med meget store udskiftninger – ikke et udtryk for, at budgettet for løn- og afskrivninger var skruet voldsomt i vejret. Selv om en offensiv også på den del var meldt ud året før. Men offentligheden så kun de 129 mio. og oversatte det til øget pres.

Sandheden er, at Ståle Solbakkens egentlige eksamen slet ikke er overstået. Mesterskabet var kun et adgangskort til det rigtige eksamensbord. Og det står den norske cheftræner og manager nu foran.

Her får du en tur igennem den særdeles bumpede vej fra 2013 og frem til eksamensbordet i 2016.

Rejsen begynder i Belfast på onsdag

Bevares, der var pres på for at vinde det mesterskab. Men det er stadig kun forudsætningen for at skabe den egentlige succes.

FC Københavns helt tydelige prioritet ser således ud:

Vind Superligaen Skab europæisk succes Pokalturneringen

Trykket ligger så entydigt på punkt nummer 2. Men hurdlen er, at punkt 1 er forudsætningen for punkt 2.

Gamle kynikere som undertegnede vil gerne se alle beslutninger gennem et internationalt filter. Groft sagt er Superligaen en lille liga, hvor både spillere og trænere drømmer om at komme videre fra. Du behøver bare at zappe fra den altid lidt tynde lørdagskamp i Superligaen til hvilken som helst arena i Premier League eller Bundesligaen for at forstå hvorfor.